《题高山流水图》
元代·邓雅

泰山一何高，江水亦何深。宁知伯牙弦，妙合钟期心。

清风邈千载，太息谁知音。斯人好古调，拂轸徽黄金。

一弹玄鹤舞，再弹苍龙吟。翛然山水趣，得之在胸襟。

画师亦好古，能画复能琴。援笔写幽意，溪声风满林。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。